ปัจจัยความเสี่ยง

ธนาคารจึงให้ความสำคัญกับการบริหารความเสี่ยงอย่างสม่ำเสมอและต่อเนื่อง
โดยจัดตั้งหน่วยงานบริหารความเสี่ยง
ซึ่งเป็นหน่วยงานอิสระขึ้นตรงต่อคณะกรรมการบริหารความเสี่ยง ทำหน้าที่กำหนดกลยุทธ์
นโยบายการบริหารความเสี่ยงที่ชัดเจน
เพื่อใช้ในการติดตามและสร้างมาตรการควบคุมความเสี่ยงที่มีอยู่ในปัจจุบันและที่คาดว่าจะเกิดขึ้นในอนาคตอย่างเหมาะสม

ธนาคารใช้แนวทางการบริหารความเสี่ยงที่สอดคล้องกับแนวทางของธนาคารแห่งประเทศไทย
โดยแบ่งแยกความเสี่ยงออกเป็น 5 ด้านคือ

-   ความเสี่ยงด้านกลยุทธ์

-   ความเสี่ยงด้านเครดิต

-   ความเสี่ยงด้านตลาด

-   ความเสี่ยงด้านสภาพคล่อง

-   ความเสี่ยงด้านปฏิบัติการ

ความเสี่ยงด้านกลยุทธ์

ธนาคารมีวิสัยทัศน์ที่จะเป็นธนาคารที่มีความเชี่ยวชาญเฉพาะด้าน
เพื่อให้เกิดความความสามารถในการแข่งขันในธุรกิจนั้น ๆ
ในขณะเดียวกันมีการกระจายธุรกิจออกในระดับหนึ่ง
พร้อมทั้งวิจัยและเสาะหาธุรกิจหลักเพิ่มเติมเพื่อเพิ่มรายได้

ด้วยกลยุทธ์การทำธุรกิจดังกล่าว ทำให้เกิดความเสี่ยงในด้านการกระจุกตัวของธุรกิจ
ธนาคารจึงมีมาตรการการควบคุมความเสี่ยงหลัก โดย 1)
จัดให้มีขนาดของเงินกองทุนต่อสินทรัพย์เสี่ยงในระดับสูง
เพียงพอที่จะรองรับการผันผวนของรายได้ในอนาคต
และรักษาระดับเงินกองทุนต่อสินทรัพย์เสี่ยงให้สูงกว่าระดับเฉลี่ยของสถาบันการเงินโดยรวม โดย ณ
31 ธันวาคม 2549 ธนาคารดำรงเงินกองทุนต่อสินทรัพย์เสี่ยงของธนาคารแบบกลุ่ม
(Consolidated) และของธนาคาร คิดเป็นร้อยละ 22.17
ซึ่งสูงกว่าเกณฑ์ของธนาคารแห่งประเทศไทยที่กำหนดไว้ร้อยละ 8.50 2)
ลดความเสี่ยงที่สำคัญให้เหลือเฉพาะด้านที่ธนาคารสามารถจัดการได้ด้วยความเชี่ยวชาญ และ3)
ควบคุมกระจายธุรกิจหลักของธนาคารให้อยู่ในระดับที่เหมาะสมเพื่อให้ธนาคารสามารถทำกำไรได้อย่างต่อเนื่อง

อนึ่ง ธนาคารได้เตรียมความพร้อมในการรองรับมาตรฐานการคำนวณเงินกองทุนตามเกณฑ์ Basel
II ซึ่งจะถูกนำมาใช้ในการเตรียมความพร้อมดังกล่าว
ธนาคารได้ทดลองคำนวณเงินกองทุนของธนาคาร ณ ปัจจุบันตามมาตรฐาน Basel II
ที่จะถูกนำมาใช้ในอนาคต ธนาคารจะมีระดับเงินกองทุนแบบกลุ่ม 22.63 ซึ่งสูงกว่าเงินกองทุนขั้นต่ำ
คือร้อยละ 8.5

ความเสี่ยงด้านเครดิต

ปัจจุบันสินเชื่อของธนาคาร ประกอบด้วยสินเชื่อเช่าซื้อร้อยละ 38
สินเชื่อเพื่อพัฒนาโครงการที่อยู่อาศัยร้อยละ 25 และสินเชื่อธุรกิจร้อยละ 11
(เงินลงทุนในสิทธิเรียกร้องร้อยละ 26) มีลูกหนี้ที่ต่ำกว่ามาตรฐานจำนวน 7,564 ล้านบาท
หรือคิดเป็นร้อยละ 14.5 ของเงินให้สินเชื่อรวม

ธุรกิจสินเชื่อเช่าซื้อเป็นธุรกิจที่มีความผันผวนทางธุรกิจต่ำและมีการเติบโตสูง
ในขณะเดียวกันก็มีการแข่งขันสูงมากในเรื่องการให้บริการและอัตราดอกเบี้ย
จัดเป็นธุรกิจที่มีการกระจายความเสี่ยงในตัวเอง

ในการบริหารความเสี่ยงสินเชื่อเช่าซื้อ
ธนาคารมุ่งเน้นการติดตามเป็นปัจจัยสำคัญที่มีผลกระทบกับพอร์ตสินเชื่อเช่าซื้อโดยรวม
รวมทั้งเน้นพัฒนากระบวนการอนุมัติของรถ
ซึ่งเป็นปัจจัยสำคัญทางด้านความเสี่ยงของธุรกิจสินเชื่อเช่าซื้อ มีการจัดทำ Credit Scoring
มาช่วยให้การอนุมัติสินเชื่อได้มาตรฐานและรวดเร็ว
ผลตอบแทนสุทธิที่ได้รับจากธุรกิจจะต้องเหมาะสมกับระดับความเสี่ยงที่ยอมรับได้
ธนาคารจึงแบ่งแยกประเภทของธุรกิจอย่างชัดเจน เช่น รถใหม่/รถใช้แล้ว
รถยนต์นั่ง/รถกระบะ/Premium car เพื่อให้การปรับตัวของธุรกิจมีประสิทธิภาพ นอกจากนี้
สินเชื่อรายย่อยยังมีการจัดทำ Credit Scoring
มาช่วยให้การอนุมัติสินเชื่อมีมาตรฐานและรวดเร็วและยังมีแบบจำลองผลตอบแทนสุทธิ
แบบจำลองพฤติกรรมการค้างชำระของลูกหนี้และมีการกำหนดเพดานความเสี่ยง

ธุรกิจสินเชื่อพัฒนาโครงการที่อยู่อาศัย เป็นธุรกิจที่มีความผันผวนสูงตามสภาวะตลาดอสังหาริมทรัพย์ ลักษณะของสินเชื่อที่มีอยู่ใน Portfolio จะมีลูกหนี้จำนวนมาก แต่จะมีการกระจุกตัวโดยลูกหนี้รายใหญ่ 20 รายแรกมีสัดส่วนประมาณร้อยละ 50 ของสินเชื่อเพื่อพัฒนาโครงการที่อยู่อาศัยทั้งหมด 

ณ สิ้นปี 2549 จากยอดเงินต้นทั้งหมด 15,135 ล้านบาท ธุรกิจสินเชื่อพัฒนาโครงการที่อยู่อาศัย
มีหนี้ด้อยคุณภาพ (Classified Loan) จำนวน 4,227 ล้านบาท (ร้อยละ 27.9)
และมีการตั้งสำรองเผื่อการลดลงของคุณภาพหนี้ที่สูงกว่าเกณฑ์ IAS 39 ดังที่แสดงในตาราง

  ----------------- -------------- ----------------- ---------------------
  หน่วย : ล้านบาท     เงินต้น          สำรอง KK          สำรองตามเกณฑ์ IAS 39

  หนี้ปกติ             10,908.99      235.79            3.37

  หนี้ด้อยคุณภาพ        4,226.86       974.43            957.46

  รวม               15,135.85      1,210.22          960.83
  ----------------- -------------- ----------------- ---------------------

มีการกระจายที่ตั้งของโครงการ และลักษณะของสินค้าในโครงการ การกำหนดอัตราผลตอบแทนจะเป็นไปตามสภาวะความเสี่ยงของสินเชื่ออย่างชัดเจน เพื่อลดผลกระทบทางการเปลี่ยนแปลงของสภาวะของตลาดอสังหาริมทรัพย์ คู่แข่ง รวมทั้งผู้บริโภค ในการสอบทานคุณภาพสินเชื่อได้เน้นการสอบทานให้เหมาะสมกับขนาดของสินเชื่อแต่ละกลุ่ม โดยมีการติดตามอย่างใกล้ชิดในสินเชื่อที่ต่ำกว่ามาตรฐาน และพยายามปรับปรุงนโยบายการให้สินเชื่ออย่างสม่ำเสมอเพื่อสอดคล้องกับสภาวะตลาด

การบริหารสิทธิเรียกร้องทางด้านสินเชื่อ เป็นธุรกิจที่มีความผันผวนด้านกระแสเงินรับ
ระยะเวลาในการดำเนินการปรับปรุงโครงสร้างและมูลค่าสินทรัพย์หลักประกัน
ความสำเร็จขึ้นอยู่กับความสามารถและประสิทธิภาพของกระบวนการทางด้านการปรับโครงสร้างที่เหมาะสมกับความสามารถในการชำระหนี้ของผู้กู้และหลักประกัน
รวมถึงกระบวนการทางกฎหมาย

ธนาคารตระหนักถึงความผันผวนของผลการดำเนินงานของธุรกิจ
บริหารหนี้รวมทั้งระยะเวลาการดำเนินการ จึงมีมาตรการรักษาระดับเงินกองทุนให้อยู่ในระดับสูง
มีการติดตามการดำเนินงานทั้งด้านการบริหารหนี้ควบคู่กับการดำเนินการตามขั้นตอนทางกฏหมายอย่างใกล้ชิด
ตลอดจนการสำรองการลดค่าของสินทรัพย์และการเสื่อมค่าของทรัพย์สินรอการขายให้มีอัตราสูงกว่ามาตรฐานปกติ
ตามความเสี่ยงด้านตลาดเรื่องราคาอสังหาริมทรัพย์
เพื่อให้เพียงพอกับการเปลี่ยนแปลงของภาวะแวดล้อมที่มีผลกระทบต่อธุรกิจ

อนึ่ง
จากการที่ธนาคารแห่งประเทศไทยได้กำหนดให้สถาบันการเงินในประเทศใช้มาตรฐานบัญชีสากลฉบับ
39 ในการคำนวณการตั้งสำรองเผื่อการลดค่าและคุณภาพของสินเชื่อในปี 2549 และ ปี 2550 นั้น
ผลกระทบต่อธนาคารในการนำมาตรฐานทางบัญชีดังกล่าวมาใช้ในครั้งเดียวในปี 2549
มีผลทำให้ธนาคารต้องตั้งสำรองเพิ่มเพียง 31 ล้านบาท
ซึ่งเป็นจำนวนที่น้อยมากเมื่อเทียบกับอุตสาหกรรมเดียวกัน

ความเสี่ยงด้านตลาด

อัตราดอกเบี้ย ราคาตลาดของสินทรัพย์และอัตราแลกเปลี่ยน
เป็นปัจจัยความเสี่ยงด้านตลาดที่มีผลกระทบโดยตรงต่อฐานะและผลการดำเนินงานของธนาคาร
อย่างไรก็ตาม ธนาคารมีนโยบายในการลดผลกระทบดังกล่าวให้อยู่ในระดับต่ำ
จึงได้มอบหมายให้คณะกรรมการบริหารสินทรัพย์และหนี้สิน (ALCO)
บริหารความเสี่ยงด้านตลาดให้มีประสิทธิภาพ
โดยใช้การจัดการโครงสร้างสินทรัพย์และหนี้สินที่เหมาะสม
และใช้เครื่องมือประเมินผลกระทบของการเปลี่ยนแปลงของอัตราดอกเบี้ยที่จะมีผลต่อรายได้ดอกเบี้ยของธนาคารและมีการตรวจสอบความถูกต้องและความน่าเชื่อถือของเครื่องมืออย่างสม่ำเสมอ

เนื่องจากธนาคารมีทรัพย์สินรอการขายประเภทอสังหาริมทรัพย์เป็นสัดส่วนค่อนข้างสูงเมื่อเทียบกับสินทรัพย์รวมของธนาคาร
ราคาตลาดของอสังหาริมทรัพย์จึงมีผลกระทบต่อฐานะและผลการดำเนินงาน
แม้ว่าผลการขายในอดีตมีระดับใกล้เคียงกับราคาประเมิน
แต่ธนาคารยังคงนโยบายการตั้งสำรองเผื่อการลดมูลค่าแบบขั้นบันไดตามระยะเวลาที่ถือครองอย่างเข้มงวด
โดยมีนโยบายให้มีการประเมินราคาตามเกณฑ์ของธนาคารแห่งประเทศไทย ณ วันที่ 31 ธันวาคม
2549 ธนาคารมีทรัพย์สินรอการขายตามบัญชีจำนวน 8.2 พันล้านบาท
ในขณะที่ราคาประเมินอยู่ที่ระดับ 11.4 พันล้านบาท หรือคิดเป็นร้อยละ 140 ของราคาตามบัญชี

ในปัจจุบัน
ธนาคารมีธุรกรรมที่เกี่ยวข้องและมีผลกระทบโดยตรงกับอัตราแลกเปลี่ยนอย่างไม่มีนัยสำคัญ
และไม่มีมีเงินลงทุนในหลักทรัพย์ตามบัญชีการเพื่อค้า
ธนาคารใช้วิธีการรายงานมูลค่าตามราคาตลาดประจำวันสำหรับเงินลงทุนในหลักทรัพย์เผื่อขาย
และมีการกำหนดระดับตัดขาดทุนเพื่อจำกัดผลกระทบ

ความเสี่ยงด้านสภาพคล่อง

เนื่องจากธนาคารเป็นธนาคารขนาดเล็ก มีลักษณะพอร์ตสินเชื่อที่มีการกระจุกตัวในทางอุตสาห-กรรม
รวมทั้งกระแสเงินสด จากธุรกิจสินเชื่อเพื่อพัฒนาโครงการที่อยู่อาศัย ธุรกิจบริหารสิทธิเรียกร้อง
มีความผันผวนสูง ทำให้มีข้อจำกัดในการคาดการณ์กระแสเงินสด
อีกทั้งการเปลี่ยนแปลงข้อกฎหมายในอนาคตในเรื่องกองทุนประกันเงินฝาก
ซึ่งจะมีผลกระทบสำคัญกับประเภทของตราสารในอนาคต

ธนาคาร0wfhมอบหมายให้คณะกรรมการบริหารสินทรัพย์และหนี้สิน (ALCO)
ดำเนินนโยบายเน้นการรักษาและบริหารสภาพคล่องอย่างเข้มงวดและต่อเนื่องเพื่อควบคุมความเสี่ยงให้อยู่ในระดับที่เหมาะสมเพียงพอสำหรับใช้ในธุรกิจของธนาคาร
โดยมีนโยบายหลักดังนี้

-   รักษาสภาพคล่องให้อยู่ในระดับสูงอย่างต่อเนื่อง โดยมีระยะเวลาครบกำหนดของหนี้สิน ณ 31
    ธันวาคม 2549 เฉลี่ยที่ 357 วัน

-   ปรับอายุของหนี้สินให้สอดคล้องกับอายุสินทรัพย์

-   มีหนี้สินที่มีอายุครบกำหนดยาวในสัดส่วนที่สูง

-   มีการกระจายตัวของประเภทหนี้สิน

-   มีการขยายฐานเงินฝาก ทั้งด้านบัญชีลูกค้ารายใหญ่และกระจายช่วงเวลาครบกำหนด

-   มีมาตรการหาสภาพคล่องสำรองไว้กรณีฉุกเฉิน

-   ลดการกระจุกตัวของแหล่งที่มาของเงินทุนโดยการออกหุ้นกู้
    และตั๋วแลกเงินให้แก่ลูกค้าเงินฝากของธนาคาร

ความเสี่ยงด้านปฏิบัติการ

การบริหารความเสี่ยงด้านปฏิบัติการมีวัตถุประสงค์หลักเพื่อลดความสูญเสียจากการปฏิบัติงาน
ปรับปรุงกระบวนการทำงานให้มีประสิทธิภาพยิ่งขึ้น
อีกทั้งช่วยเพิ่มประสิทธิภาพของการตรวจสอบภายใน ซึ่งจะสามารถสร้างมูลค่าเพิ่มให้กับผู้ถือหุ้น
และเกิดความได้เปรียบในเชิงแข่งขัน

ในปีที่ผ่านมา ธนาคารได้ดำเนินการจัดอบรมให้ความรู้เกี่ยวกับการบริหารความเสี่ยงด้านปฏิบัติการ
เพื่อสื่อสารให้พนักงานตระหนักถึงความเสี่ยงที่อาจเกิดขึ้นเพื่อป้องกันก่อนที่จะเกิดความเสียหาย
และได้นำเครื่องมือในการบริหารความเสี่ยงด้านปฏิบัติการ
(การจัดเก็บข้อมูลเหตุการณ์ความเสียหาย : Loss Database
การประเมินและควบคุมความเสี่ยงด้านปฏิบัติการด้วยตนเอง: Risk & Control
Self-Assessment, ดัชนีชี้วัดความเสี่ยงด้านปฏิบัติการ: Key Risk Indicators)
มาใช้กับสายธุรกิจสินเชื่อรายย่อย สายบริหารการเงินและเงินฝาก และงานบริหารทรัพย์สินรอขาย
รวมถึงสาขาทั้งหมด 19 สาขาแล้ว
โดยมีแผนงานขยายการดำเนินการดังกล่าวให้ครอบคลุมทั่วทั้งองค์กรและเป็นรูปธรรมภายในปี 2550
ซึ่งจะทำให้ธนาคารสามารถบริหารจัดการความเสี่ยงด้านปฏิบัติการในภาพรวมได้อย่างครบถ้วน

นอกจากนี้ ธนาคารยังมีกระบวนการประเมินและพิจารณาความเสี่ยงสำหรับผลิตภัณฑ์ /
บริการทางการเงิน / ระบบงานใหม่
เพื่อให้มั่นใจว่ามีวิธีการปฏิบัติงานและการควบคุมความเสี่ยงที่เหมาะสม
ก่อนจะเริ่มให้บริการกับลูกค้า

ปัจจุบันธนาคารอยู่ระหว่างพัฒนาระบบสารสนเทศ ซึ่งจะช่วยให้การจัดเก็บข้อมูลมีประสิทธิภาพยิ่งขึ้น
คาดว่าจะแล้วเสร็จภายในปี 2550
ทั้งนี้เพื่อให้การบริหารความเสี่ยงสอดคล้องกับนโยบายของธนาคาร
และแนวทางของธนาคารแห่งประเทศไทย รวมถึงเพื่อรองรับการดำรงเงินกองทุนตามเกณฑ์ Basel
II ด้วย โดย ณ วันที่ 31 ธันวาคม 2549
ธนาคารได้ทดลองคำนวณเงินกองทุนเพื่อรองรับความเสี่ยงด้านปฏิบัติการตามวิธี Standardized
Approach (SA) ทำให้ธนาคารต้องสำรองเงินกองทุนเพิ่มขึ้นในความเสี่ยงด้านปฏิบัติการอีก 435
ล้านบาท

การเตรียมความพร้อมสำหรับ Basel II

ธนาคารได้ขออนุมัติใช้วิธีการดำรงเงินกองทุนตามแนว Basel II แบบ Standardized
Approach (SA) สำหรับการคำนวณเงินกองทุนเพื่อรองรับความเสี่ยงด้านเครดิต
และความเสี่ยงด้านปฏิบัติการ โดยได้เริ่มทดลองคำนวณทุกสิ้นเดือนตั้งแต่เดือนพฤษภาคม 2549 โดย
ณ 31 ธันวาคม 2549 ธนาคารทดลองคำนวณเงินกองทุนต่อสินทรัพย์เสี่ยงตามแนว Basel II
ได้ร้อยละ 22.63 ซึ่งสูงกว่าเกณฑ์ขั้นต่ำของธนาคารแห่งประเทศไทย ที่ร้อยละ 8.5